Maktabgacha taʼlim sohasida davlat-xususiy sheriklikni rivojlantirishga doir qoʻshimcha chora-tadbirlar toʻgʻrisida
(resolution, 2024-03-16)

Davlat-xususiy sheriklik shaklidagi nodavlat maktabgacha taʼlim tashkilotlarini tashkil etish ishlarini jadallashtirish hamda ushbu sohaga xususiy sektorni kengroq jalb etish orqali maktabgacha taʼlim qamrovini oshirish maqsadida: 1. 2018-2019-yillarda nodavlat maktabgacha taʼlim tashkilotlarini tashkil etish uchun 1 412 ta davlat-xususiy sheriklik toʻgʻrisidagi bitimlar imzolanganligi, ulardan: 1 097 tasi boʻyicha imtiyozli kreditlar ajratilganligi, 74 tasi boʻyicha bitimlar bekor qilinganligi; 241 tasi boʻyicha moliyaviy manbalar mavjud boʻlmaganligi sababli bugungi kungacha kreditlar ajratilmaganligi maʼlumot uchun qabul qilinsin. 2. Maktabgacha taʼlim vazirligi va Moliya vazirligining 2018-2019-yillarda imzolangan hamda bugungi kunga qadar moliyalashtirilmasdan qolgan 241 ta davlat-xususiy sheriklik toʻgʻrisidagi bitimlarga kredit mablagʻlarini bosqichma-bosqich ajratish toʻgʻrisidagi taklifi maʼqullansin. Mazkur kreditlarni moliyalashtirish manbalari etib quyidagilar belgilansin: qurilish ishlari boshlangan bitimlar boʻyicha — Saudiya taraqqiyot jamgʻarmasidan jalb etilayotgan 10,9 mln AQSH dollari ekvivalentidagi imtiyozli qarz mablagʻlari hamda tijorat banklarining oʻz mablagʻlari; qurilish ishlari boshlanmagan bitimlar boʻyicha — Oʻzbekiston Respublikasi Prezidentining 2020-yil 6-noyabrdagi PQ-4883-son qaroriga muvofiq 2021-yilning II yarmida ushbu maqsadlar uchun jalb qilinadigan umumiy qiymati 70 mln AQSH dollari miqdoridagi tashqi qarz mablagʻlari. 3. Belgilansinki: imzolangan 241 ta davlat-xususiy sheriklik toʻgʻrisidagi bitimlarni moliyalashtirish uchun kreditlar 7 yil muddatga 2 yillik imtiyozli davr bilan beriladi; Saudiya taraqqiyot jamgʻarmasi va tashqi qarz mablagʻlari hisobidan kreditlar Oʻzbekiston Respublikasi Prezidentining 2020-yil 30-yanvardagi PQ-4581-son qarorining 3-bandi “b” kichik bandida koʻrsatilgan tabaqalashtirilgan foiz stavkalarida ajratiladi; tijorat banklarining mablagʻlari hisobidan kreditlar bozor foiz stavkalarida ajratiladi; kreditlar davlat-xususiy sheriklik toʻgʻrisidagi bitimlarda nazarda tutilgan, xususiy sherikning oʻz mablagʻlari hisobidan bajarilishi (sotib olinishi) lozim boʻlgan ishlar (tovarlar) toʻliq amalga oshirilganidan soʻng, tijorat banklari tomonidan moliyalashtiriladi; Saudiya taraqqiyot jamgʻarmasi va tashqi qarz mablagʻlari hisobidan ajratilgan kreditlar boʻyicha xususiy sherik tomonidan toʻlanadigan foiz stavkasining 1 foizi tijorat bankida qoldiriladi, qolgan qismi Oʻzbekiston Respublikasining respublika budjeti daromadiga oʻtkaziladi. 4. Maktabgacha taʼlim vazirligi (A.V. Shin): uch hafta muddatda davlat-xususiy sheriklik toʻgʻrisidagi bitim imzolanib, moliyalashtirilmasdan qolgan 241 ta loyihaning amaldagi holatini, shu jumladan bajarilgan qurilish ishlari hajmini oʻrganib chiqsin hamda ularning reytingini shakllantirsin; bir oy muddatda belgilangan tartibda shakllantirilgan reyting asosida moliyalashtirish manbalarini koʻrsatgan holda loyihalar roʻyxatini tuzsin hamda tasdiqlash uchun Vazirlar Mahkamasiga kiritsin. 6. Maktabgacha taʼlim vazirligi (A.V. Shin): Investitsiyalar va tashqi savdo vazirligi (L.Sh. Qudratov) bilan birgalikda Oʻzbekiston Respublikasi Prezidentining 2020-yil 6-noyabrdagi PQ-4883-son qaroriga muvofiq davlat-xususiy sheriklik toʻgʻrisidagi bitimlarni moliyalashtirish uchun qiymati 70 mln AQSH dollari miqdoridagi tashqi qarz mablagʻlarini jalb qilish ishlarini jadallashtirsin; ushbu mablagʻlar hisobidan amalga oshiriladigan yangi loyihalarni har bir hududdagi mavjud maktabgacha taʼlim tashkilotlari, maktabgacha yoshdagi bolalar soni hamda ularning qamrovi darajasini tahlil qilgan holda odillik va shaffoflik tamoyillari asosida tanlasin va ularni amalga oshirish boʻyicha bitimlarni imzolasin. 7. Oʻzbekiston Milliy axborot agentligi, Oʻzbekiston Milliy teleradiokompaniyasi hamda Axborot va ommaviy kommunikatsiyalar agentligi mazkur qarorning mazmun-mohiyati va amaliy ahamiyatini yoritishga oid maqolalar, brifinglar, press-konferensiyalar va tematik telekoʻrsatuvlarni tashkil etsin. 8. Oʻzbekiston Respublikasi Prezidentining ayrim qarorlariga ilovaga muvofiq oʻzgartirish va qoʻshimchalar kiritilsin. 9. Maktabgacha taʼlim vazirligi (A.V. Shin) manfaatdor vazirlik va idoralar bilan birgalikda bir oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 10. Mazkur qaror ijrosini samarali tashkil etishga masʼul va shaxsiy javobgar etib maktabgacha taʼlim vaziri A.V. Shin hamda moliya vaziri T.A. Ishmetov belgilansin. Qaror ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vazirining oʻrinbosari B.A. Musayev zimmasiga yuklansin. 1. Oʻzbekiston Respublikasi Prezidentining 2018-yil 5-apreldagi “Maktabgacha taʼlim tizimini yanada ragʻbatlantirish va rivojlantirish chora-tadbirlari toʻgʻrisida”gi PQ-3651-son qaroriga 1-ilovada: a) 5-band quyidagi tahrirda bayon etilsin: “Xususiy sherikni tanlab olish Oʻzbekiston Respublikasining “Davlat-xususiy sheriklik toʻgʻrisida” gi Qonuni talablari asosida amalga oshiriladi”; b) 27-band quyidagi tahrirda bayon etilsin: “Davlat-xususiy sheriklik loyihasining konsepsiyasi tasdiqlangandan hamda bitim imzolangandan keyin uch kalendar kuni mobaynida Vazirlik rasmiy tartibda uch nusxadan iborat loyiha konsepsiyasi, loyihani baholash hujjatlari va bitimning elektron va qogʻoz koʻrinishdagi nusxalarini Oʻzbekiston Respublikasi Moliya vazirligi huzuridagi Davlat-xususiy sheriklikni rivojlantirish agentligiga DXSH loyihalarining reyestriga kiritish uchun taqdim qiladi”; v) 36-bandning uchinchi xatboshisi “bitim shartlarini bajarish” soʻzlaridan oldin “Oʻzbekiston Respublikasi Moliya vazirligi huzuridagi Davlat-xususiy sheriklikni rivojlantirish agentligi bilan birgalikda” soʻzlari bilan toʻldirilsin; g) 103-band quyidagi mazmundagi uchinchi xatboshi bilan toʻldirilsin: “2021-yil 1-maydan boshlab boquvchisini yoʻqotgan ayollar farzandlarining ota-onalar badali toʻlovlarini tegishli hududdagi 9 soatlik davlat maktabgacha taʼlim tashkilotlari uchun belgilangan miqdorlarda qoplab berish”; d) 104-band quyidagi mazmundagi ikkinchi xatboshi bilan toʻldirilsin: “boquvchisini yoʻqotgan ayollar farzandlarini bepul oʻqitish”. 2. Oʻzbekiston Respublikasi Prezidentining 2020-yil 30-yanvardagi “Maktabgacha taʼlim sohasida davlat-xususiy sheriklikni yanada rivojlantirish chora-tadbirlari toʻgʻrisida”gi PQ-4581-son qarorida: a) 3-bandning “b” kichik bandi quyidagi tahrirda bayon etilsin: “b) 2018-2019-yillarda belgilangan tartibda tuzilgan hamda xalqaro moliya institutlaridan ushbu maqsadlar uchun jalb etiladigan imtiyozli kreditlar (qarzlar) hisobidan moliyalashtiriladigan bitimlar boʻyicha kreditlar: Toshkent va Nukus shaharlari, viloyatlarning maʼmuriy markazlari hamda 1-ilovada keltirilgan viloyat boʻysunuvidagi shaharlarda — 7 yil muddatga, shu jumladan, 2 yillik imtiyozli davr bilan yillik 12 foiz stavka boʻyicha; tumanlarning maʼmuriy markazlarida — 7 yil muddatga, shu jumladan, 2 yillik imtiyozli davr bilan yillik 8 foiz stavka boʻyicha; tumanlarning boshqa hududlarida — 7 yil muddatga, shu jumladan, 2 yillik imtiyozli davr bilan yillik 5 foiz stavka boʻyicha beriladi;”; b) 4-bandning uchinchi xatboshisidagi “2 foizi” soʻzlari “1 foizi” soʻzlari bilan almashtirilsin.